## Pravilnik o hrvatskim audiovizualnim djelima

### NN 66/2006 (12.6.2006.), Pravilnik o hrvatskim audiovizualnim djelima

# VIJEĆE ZA ELEKTRONIČKE MEDIJE

**1594**

Na temelju članka 26. stavka 3. Zakona o elektroničkim medijima (»Narodne
novine«, 122/03), Vijeće za elektroničke medije na svojoj 94. sjednici održanoj
30. svibnja 2006. godine donijelo je

## PRAVILNIK

### O HRVATSKIM AUDIOVIZUALNIM DJELIMA

Članak 1.

Ovim Pravilnikom propisuju se detaljnija mjerila za određivanje programskih
sadržaja koji se smatraju hrvatskim audiovizualnim djelima.
Hrvatska audiovizualna djela su ona audiovizualna djela koja su izvorno
proizvedena na hrvatskom jeziku ili djela namijenjena nacionalnim manjinama na
njihovim jezicima kao i djela hrvatske kulturne baštine.
Audiovizualnim djelima iz prethodnog stavka smatraju se samo ona djela koja se
izražavaju u slikama koje u slijedu daju dojam pokreta izražena kao individualne
intelektualne tvorevine s područja književnosti, znanosti i umjetnosti, kao što
su filmovi i drame, kulturno-umjetničke i zabavne serije, dokumentarna,
obrazovna i druga audiovizualna djela.
Hrvatska audiovizualna djela su autorska djela i u tom smislu uređena su Zakonom
o autorskom pravu i srodnim pravima (»Narodne novine«, broj 167/03).

Članak 2.

Hrvatskim audiovizualnim djelima, u smislu članka 1. stavka 2. ovoga Pravilnika,
smatraju se ona djela u čijoj je originalnoj verziji hrvatski jezik
upotrebljavan isključivo ili u većem dijelu, osim u slučaju opravdanih iznimki,
kada se iz umjetničkih ili drugih smislenih razloga ne upotrebljava hrvatski
jezik ili se uopće ne upotrebljava govor.

Članak 3.

Djela namijenjena nacionalnim manjinama na njihovim jezicima koja se smatraju
hrvatskim audiovizualnim djelima u smislu članka 1. stavka 2. su ona djela koja
udovoljavaju kriterijima iz članaka 1., 2., 4. i 5. ovoga Pravilnika a u čijoj
je originalnoj verziji jezik nacionalne manjine kojoj je djelo namijenjeno
upotrebljavan isključivo ili u većem dijelu, osim u slučaju opravdanih iznimki,
kada se iz umjetničkih ili drugih smislenih razloga ne upotrebljava jezik
nacionalne manjine ili se uopće ne upotrebljava govor.

Članak 4.

Hrvatska audiovizualna djela su djela koja potječu iz Republike Hrvatske.
Djelima koja potječu iz Hrvatske smatraju se ona djela koja su ostvarili
pretežito autori i radnici s prebivalištem u Republici Hrvatskoj ako
udovoljavaju sljedećim uvjetima:
– ako su proizvođači tih djela osnovani, odnosno registrirani u Republici
Hrvatskoj,
– ako je pojedino djelo nastalo pod kontrolom jednoga ili više proizvođača iz
Republike Hrvatske, ili
– ako je doprinos koproducenta iz Hrvatske prevladavajući u odnosu na ukupnu
cijenu koprodukcije, a koprodukciju ne kontrolira jedan ili više proizvođača
osnovanih izvan Republike Hrvatske.
Hrvatskim audiovizualnim djelima smatraju se i djela koja potječu iz drugih
država ako su ostvarena u koprodukciji proizvođača osnovanih i registriranih u
Republici Hrvatskoj s proizvođačima osnovanima i registriranima u jednoj ili
više drugih država s kojima je Republika Hrvatska sklopila sporazume na
audiovizualnom području, ako su ta djela pretežno ostvarili autori i radnici s
prebivalištem u Republici Hrvatskoj.
Djela koja se ne smatraju hrvatskim djelima u smislu stavka 1. ovoga članka, a
nastala su u okviru bilateralnih koprodukcijskih ugovora sklopljenih između
Republike Hrvatske i drugih država, smatrat će se hrvatskim djelima ako većinski
dio ukupnih troškova proizvodnje snose koproducenti iz Republike Hrvatske, a
proizvodnju ne nadzire jedan ili više proizvođača registriranih izvan Republike
Hrvatske.
Djela koja se ne smatraju hrvatskim djelima u smislu stavka 1. ovoga članka, a
nastala su pretežito radom autora i radnika s prebivalištem u Republici
Hrvatskoj, smatrat će se hrvatskim djelima u razmjeru odgovarajućem veličini
doprinosa koproducenata iz Republike Hrvatske u ukupnim troškovima proizvodnje.

Članak 5.

Hrvatskim audiovizualnim djelima iz prethodnih članaka ovoga Pravilnika smatraju
se kinematografski ili televizijski igrani, dokumentarni, animirani, reklamni
ili drugi filmovi kao i druga audiovizualna djela recentne hrvatske kulturne i
umjetničke produkcije.
Hrvatskim audiovizualnim djelima iz prethodnih članaka ovoga Pravilnika smatraju
se ona djela koja po svom sadržaju proizlaze iz književnog djela, znanstvenih
činjenica, spoznaja ili dometa, umjetničke prakse ili drugih predložaka za
neposrednu autorsku realizaciju audiovizualnog djela, poput izvornog scenarija i
sličnog.

Članak 6.

Hrvatskim audiovizualnim djelima ne smatraju se oni programski sadržaji koji se
samo neposredno odnose na područje književnosti, znanosti, kulture i umjetnosti
na način da informiraju javnost o djelovanju na tim područjima ili komentiraju
to djelovanje.
Hrvatskim audiovizualnim djelima ne smatraju se programski sadržaji koji, u
prijenosu ili snimci, preuzimaju književni, znanstveni, kulturni ili umjetnički
događaj ili autorsko djelo, osim ako su ti sadržaji izraženi kao individualne
intelektualne tvorevine autora audiovizualnog djela, odnosno ako je riječ o
takvoj preradi preuzetog događaja ili autorskog djela koja u bitnom dijelu
nadmašuje karakter tehničkog preuzimanja događaja ili autorskog djela.
Hrvatskim audiovizualnim djelima ne smatraju se dnevne novosti i ostale vijesti
koje imaju informativni karakter.

Članak 7.

Ukoliko postoji dvojba je li neko djelo hrvatsko audiovizualno djelo, o tome
odlučuje Vijeće za elektroničke medije.
Ovaj Pravilnik objavit će se u »Narodnim novinama«, a stupa na snagu osmog dana
od dana objave.

Klasa: 612-12/06-03-13
Urbroj: 567-01/06-02
Zagreb, 30. svibnja 2006.

Predsjednik Vijeća
**mr. sc. Denis Peričić**, v. r.

Pravilnik, NN 66/2006-1594
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)